Fiskifræðingurinn Birkir Bárðarson stýrir loðnuleitinni um borð í hafrannsóknaskipinu Árna Friðrikssyni . Stöð 2 / Friðrik Þór Halldórsson . Leitarskipin , sem hefja loðnuleitina , gætu orðið fjögur og eru þau ýmist komin austur á firði eða á leið þangað . Leiðangursstjórinn Birkir Bárðarson segir afar þýðingarmikið að fá góða mælingu á loðnuna enda sé hún ekki aðeins verðmætur nytjastofn heldur einnig mikilvæg fæða í vistkerfinu við landið . Þetta kom fram í hádegisfréttum Bylgjunnar . Hafrannsóknaskipið Árni Friðriksson lagði úr höfn í Reykjavík í gær en skipið er nú statt austur af Kötlutanga á leið austur á firði . Minnst tvö og hugsanlega þrjú fiskiskip taka einnig þátt í leitinni . Hákon EA siglir í kjölfar Árna og var kominn austur fyrir Vestmannaeyjar nú laust fyrir fréttir . Grænlenska skipið Polar Amaroq bíður hinna í höfn á Norðfirði og fjórða skipið gæti orðið Bjarni Ólafsson AK , sem nú er á Seyðisfirði . Hafrannsóknaskipið Árni Friðriksson sigldi frá Reykjavík um þrjúleytið í gær . Áætlað er leiðangurinn taki nítján daga . Stöð 2 / Friðrik Þór Halldórsson . Fiskifræðingurinn Birkir Bárðarson er leiðangursstjóri og við spurðum hvar hann teldi að loðnu væri helst að finna núna : „ Núna má ætla að við myndum helst vera að finna hana með landgrunnsbrúnum fyrir austan land og norðaustan og norðan land . Það er svona , aðalfókusinn verður þar . “ Hann vill þó ekki gefa mönnum miklar vonir um loðnuvertíð . „ Við höfum ekki mikla bjartsýni í brjósti núna . “ -Hvað hefur eiginlega breyst ? „ Það sem hefur breyst fyrir loðnuna er aðallega umhverfið , væntanlega . Við höfum séð miklar breytingar í hafinu undanfarin ár og áratugi og þar hefur til að mynda verið hlýnun á hafsvæðunum hér í kring . “ -Þetta er sem sagt dæmi um loftlagshlýnun ? „ Já , það má segja það . Svoleiðis hefur náttúrlega áhrif á hluti eins og loðnu . “ Hákon EA siglir inn í Norðfjarðarhöfn . Stöð 2 / Einar Árnason . -Menn meta lélega loðnuvertíð upp á 15 - 20 milljarða . Þetta er kannski hálft til eitt prósent í hagvexti . Þið finnið pressuna , þið eruð undir þrýstingi að finna eitthvað ? „ Já , já . Við gerum okkur fullkomlega grein fyrir alvöru málsins . Og það hefur svo sem alltaf verið mikilvægt fyrir okkur , mælingin á þessum stofni . Þetta er bæði mikilvæg afurð og þetta er líka mikilvæg fæða í vistkerfinu hérna í kring . Þannig að við þurfum að vanda vel til verks alltaf þegar við mælum þennan stofn , “ segir Birkir Bárðarson fiskifræðingur . Hér má sjá frétt Stöðvar 2 frá upphafi loðnuleitarinnar í gær : Loðnuleit hefst í næstu viku eftir að samkomulag náðist um að ríkið greiði helming leitarkostnaðar útgerðarfyrirtækja , sem leggja fram tvö til þrjú skip í leitina á móti einu skipi Hafrannsóknastofnunar .